《哭妹贞娘节烈》
宋代·郑君老

哀哉吾妹兮，生不逢时。痛哉吾妹兮，死此乱离。灰尘涨空兮，铁骑南驰。

旌旗蔽野兮，日色无辉。凶徒蜂起兮，浊乱民彝。恣行劫掠兮，四野伤悲。

我妹遇兹兮，尚在闺闱。若逃患难兮，计无可为。恐被污辱兮，决死无疑。

一刀自刎兮，澌血淋漓。死仆于床兮，不变容仪。刀不落地兮，手尚坚持。

英烈如生兮，人谁敢欺。嗟我独生兮，于世何裨。汝危莫援兮，恨无穷期。

悠悠我思兮，泣涕涟如。人皆有死兮，特出异宜。哀哉痛哉兮，噫嘻。

独存汝名兮，万古无遗。

作者简介：（1252—?）末福州长溪人，字邦寿。度宗咸淳四年进士。乞归养亲。元初，廷臣交荐于朝，累征不起。居家学益笃，守益固，后进多师之。私谥靖节先生。有《五经解疑》、《梅壑集》。